Griffons se tweede helfte te goed vir uitdagerDie Griffons bly onoorwonne boaan die puntleer van die Curriebeker- Eerste Liga nadat hulle Saterdag met een van hul vernaamse uitdagers klaargespeel het. Die Boland het die besoekers in die eerste helfte in die Bolandstadion op Wellington deeglik die stryd aangesê, en was rustyd naelskraap met 21-22 agter. In die tweede helfte het die Noord-Vrystaters egter die pap te dik aangemaak, en die Wynboere kon dit nie sluk nie. Die voorloper het op die ou end oortuigend met 40-25 gewen, nadat sy losskakel, Jaun Kotzé, 15 punte tot die wenpoging bygedra het. Hy het ʼn drie gedruk en vyf van sy span se ses drieë verdoel. Die Kavaliers se regtervleuel, Charles Mayeza, het drie keer agter die doellyn gaan kuier. Die Griffons (20 ligapunte) is nou twee voor die Luiperds (18), gevolg deur die Boland (12), die SWD (12), die Valke (11), die Welwitschias (9), die Grens (7), en die Oostelike Provinsie (3). Boland 25 (22) – Drieë: Chaney Willemse, Charles Mayeza (3). Doelskop: Divan Nel. Strafdoel: Divan Nel. Griffons 40 (21) – Drieë: Kwezi Mkhafu, Jaun Kotzé, Tertius Maarman, Arthur Williams, Vuyo Mbotho, Joubert Engelbrecht. Doelskoppe: Jaun Kotzé (5).